
4960 Рудозем, бул. “България” 15, тел.: 0306/9-91-99 

www.rudozem.bg,  oba@rudozem.bg 


Изх. № 25-00-74/14.08.2026г.








ДО








ОБЩИНСКИ СЪВЕТ – РУДОЗЕМ
ДОКЛАДНА ЗАПИСКА

от
ИНЖ. НЕДКО КУЛЕВСКИ
КМЕТ НА ОБЩИНА РУДОЗЕМ
Относно:

I. Утвърждаване на мрежата от образователни институции на територията на община Рудозем за учебната 2026/2027 година;


II. Формиране на паралелки с брой ученици под минималния норматив и осигуряване на необходимите допълнителни средства за обезпечаване на учебния процес през учебната 2026/2027 година.
УВАЖАЕМИ ГОСПОДИН ПРЕДСЕДАТЕЛ,

УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

Във връзка с подготовката за началото на учебната 2026/2027 година от директорите на общинските детски градини и училища на територията на община Рудозем е представена информация относно готовността на образователните институции за откриване на новата учебна година, прогнозния брой деца и ученици, броя на групите и паралелките, кадровата обезпеченост, състоянието на материалната база, организацията на целодневното обучение, необходимостта от транспорт на пътуващи деца и ученици и готовността за предстоящия отоплителен сезон.


От извършения преглед на представената информация е видно, че на територията на община Рудозем през учебната 2026/2027 година ще продължат да функционират три общински училища и седем общински детски градини, като не се предвижда промяна във вида или броя на образователните институции.


Образователните институции са предприели необходимите организационни действия за нормалното започване на учебната година. Представената информация показва осигуреност с педагогически и непедагогически персонал, като при отделните институции са извършени или се извършват текущи ремонтни дейности и подготовка на материалната база. Организацията на транспорта на пътуващите ученици и подготовката за отоплителния сезон се осъществяват съобразно конкретните потребности на всяка институция.

I. УЧИЛИЩА


1. СУ „Св. св. Кирил и Методий“ – гр. Рудозем


За учебната 2026/2027 година в СУ „Св. св. Кирил и Методий“ – гр. Рудозем се предвижда да се обучават 541 ученици от I до XII клас, разпределени в 28 паралелки.


Училището е кадрово обезпечено с необходимия педагогически и непедагогически персонал. Извършени са ремонтни дейности на санитарните възли в сградата на гимназиалния и прогимназиалния етап.


В целодневна организация на учебния ден се предвижда да бъдат включени 282 ученици, разпределени в 14 групи.


Представена е информация за учениците, пътуващи от населените места на територията на общината, както и за организацията на необходимия транспорт.


По данни на директора, училището е в процес на подготовка за отоплителния сезон. Посочена е и необходимост от извършване на ремонтни дейности по елементи от прилежащата инфраструктура, за които следва да бъдат предприети действия съобразно компетентността и техническата необходимост.


Разпределението на учениците по паралелки показва наличие на паралелки с брой ученици под минималния норматив, определен в Наредбата за финансирането на институциите в системата на предучилищното и училищното образование, а именно:

· V „б“ клас – 16 ученици;

· VIII „б“ клас – 14 ученици;

· IX „а“ клас – 14 ученици;

· IX „в“ клас – 10 ученици;

· X „в“ клас – 15 ученици;

· XI „в“ клас – 12 ученици;

· XII „а“ клас – 15 ученици.


Всички посочени паралелки са с не по-малко от 10 ученици и попадат в приложното поле на чл. 68, ал. 1, т. 2 от Наредбата за финансирането.


2. СУ „Христо Ботев“ – с. Чепинци


За учебната 2026/2027 година в СУ „Христо Ботев“ – с. Чепинци се предвижда да се обучават 233 ученици в 13 паралелки.


Прогнозният брой на първокласниците е 15 ученици.


Училището е кадрово обезпечено. По представената информация отоплението е осигурено до 31.12.2026 г.


За организиран транспорт са заявени 97 пътуващи ученици от м. Мемиевска, м. Дуревска, с. Сопотот, с. Оглед, с. Грамаде, с. Рибница, гр. Рудозем, с. Войкова лъка, с. Борие и с. Бяла река.

Под минималния норматив са следните самостоятелни паралелки:

· I клас – 15 ученици;

· VIII клас – 14 ученици;

· XI клас – 10 ученици.


Посочените паралелки са с не по-малко от 10 ученици и попадат в приложното поле на чл. 68, ал. 1, т. 2 от Наредбата за финансирането.


3. ОУ „Христо Ботев“ – с. Елховец


За учебната 2026/2027 година в ОУ „Христо Ботев“ – с. Елховец се предвижда да се обучават 56 ученици от I до VII клас.

Прогнозният брой на постъпващите в I клас ученици е 7.


За целодневна организация на учебния ден са предвидени три групи: първа група – 13 ученици, втора група – 20 ученици и трета група – 23 ученици.


Училището е кадрово обезпечено с необходимия педагогически и непедагогически персонал и към момента няма незаети длъжности. Материално-техническата база и учебните помещения са в готовност за началото на учебната година и не са заявени предстоящи ремонтни дейности.


За 38 ученици е необходимо да бъде осигурен организиран транспорт от населените места и махалите Витина, Горен Елховец, Коритата, Пловдивци, Въргови къшли, Войкова лъка и Равнината.


За отоплението на училището е налично количество от 1000 литра гориво, като предстои сключване на договор за доставка на гориво за новата учебна година.

С брой ученици под минималния норматив, но не по-малко от 10 ученици, са:

· III клас – 11 ученици;

· VII клас – 10 ученици.

С по-малко от 10 ученици са:

· I клас – 7 ученици;

· II клас – 6 ученици;

· IV клас – 9 ученици;

· V клас – 7 ученици;

· VI клас – 6 ученици.


За паралелките с по-малко от 10 ученици е приложим специалният ред на чл. 69 от Наредбата за финансирането, съгласно който същите могат да бъдат формирани в особени случаи след разрешение на началника на Регионалното управление на образованието и при осигуряване на допълнителни средства за обезпечаване на учебния процес.

II. ДЕТСКИ ГРАДИНИ


1. ДГ „Снежанка“ – гр. Рудозем


За учебната 2026/2027 година се предвижда функционирането на 6 групи с общо 120 записани към момента деца, като се очаква постъпването на допълнителни заявления за прием.


По представената информация 12 деца са със специални образователни потребности.


Детската градина е кадрово обезпечена с директор, педагогически персонал – 17 щатни бройки, и непедагогически персонал – 18,5 щатни бройки. Осигурена е готовност за предстоящия отоплителен сезон.


2. ДГ „Войкова лъка“ – с. Войкова лъка


Към началото на учебната 2026/2027 година са записани 18 деца

Детската градина е кадрово обезпечена с 2 щатни бройки педагогически персонал и 2 щатни бройки непедагогически персонал.


3. ДГ „Слънце“ – с. Рибница


Предвижда се функционирането на една разновъзрастова група за деца на възраст от 2 до 7 години.


Към момента са записани 18 деца, като се очаква броят им да достигне 19–20 деца.


Детската градина е кадрово обезпечена с 2 щатни бройки педагогически персонал и 2 щатни бройки непедагогически персонал. Предвидено е извършването на текущи ремонтни дейности преди откриването на учебната година.


4. ДГ „Възраждане“ – гр. Рудозем


За учебната 2026/2027 година се предвижда функционирането на една смесена група с 22 деца.


Детската градина е кадрово обезпечена с 2 щатни бройки педагогически персонал и 3 щатни бройки непедагогически персонал.


5. ДГ „Мечо Пух“ – с. Пловдивци


За учебната 2026/2027 година се предвижда една смесена група с прогнозен брой 10 деца.


Сградният фонд и материалната база са в готовност. Детската градина е кадрово обезпечена с 2 щатни бройки педагогически персонал и 2 щатни бройки непедагогически персонал. Отоплението за предстоящия есенно-зимен сезон е осигурено.


6. ДГ „Дъга“ – с. Елховец


За учебната 2026/2027 година се предвижда детската градина да бъде посещавана от 26 деца, разпределени в две групи.


Материалната база и сградният фонд са в готовност за работа. Детската градина е кадрово обезпечена с 3 щатни бройки педагогически персонал и 3 щатни бройки непедагогически персонал.


7. ДГ „Елица“ – с. Чепинци


За учебната 2026/2027 година са заявени 70 деца, разпределени в 4 групи, като се очакват и допълнителни заявления за прием в първа и втора група.


По представената информация са посочени 13 деца със специални образователни потребности, като за част от тях предстоят допълнителни процедури по обследване.


Детската градина е кадрово обезпечена с 8 щатни бройки педагогически персонал и 8 щатни бройки непедагогически персонал. Към момента на представяне на информацията се извършват текущи ремонтни дейности по сградния фонд.
III. МОТИВИ ЗА ФОРМИРАНЕ НА ПАРАЛЕЛКИ ПОД МИНИМАЛНИЯ НОРМАТИВ


Съгласно приложение № 7 към Наредбата за финансирането на институциите в системата на предучилищното и училищното образование нормативът за минимален брой ученици в паралелка в неспециализираните училища е 16 ученици за I–IV клас и 18 ученици за V–XII клас.


Чл. 68, ал. 1, т. 2 от Наредбата допуска изключение от минималния брой, когато в паралелка от I до XII клас се обучават не по-малко от 10 ученици. Разрешението се издава от финансиращия орган при спазване на изискванията на чл. 68 от Наредбата и след представяне на изискуемите документи.


За паралелките с по-малко от 10 ученици е приложим чл. 69 от Наредбата. Те могат да бъдат формирани в особени случаи след разрешение на началника на Регионалното управление на образованието, като за общинските училища към мотивираното искане на първостепенния разпоредител с бюджет се прилага решение на Общинския съвет за осигуряване на необходимите допълнителни средства.


Запазването на паралелките в ОУ „Христо Ботев“ – с. Елховец е необходимо за осигуряване на достъп до образование на децата от с. Елховец и прилежащите населени места и махали. Значителна част от учениците са пътуващи, а преустановяването на обучението в отделни класове би наложило ежедневното им транспортиране до друго населено място и би затруднило нормалното осъществяване на образователния процес.


Предвид изложеното и с оглед гарантиране правото на достъп до образование, нормалното функциониране на общинските образователни институции и обезпечаването на учебния процес през учебната 2026/2027 година, считам за необходимо да бъде утвърдена мрежата от образователни институции и да бъдат предприети необходимите действия за формиране на посочените паралелки с брой ученици под минималния норматив.

          На основание чл. 17, ал. 1, т. 3, чл. 21, ал. 1, т. 23 и ал. 2 от Закона за местното самоуправление и местната администрация, чл. 256, ал. 1 от Закона за предучилищното и училищното образование, чл. 68, ал. 1, т. 2, ал. 2–8 и чл. 69, ал. 1–3 от Наредбата за финансирането на институциите в системата на предучилищното и училищното образование, предлагам Общински съвет – Рудозем да приеме следния

ПРОЕКТ ЗА РЕШЕНИЕ:

I. Общински съвет – Рудозем утвърждава мрежата от образователни институции на територията на община Рудозем за учебната 2026/2027 година, както следва:
1. СУ „Св. св. Кирил и Методий“ – гр. Рудозем, ул. „Хан Аспарух“ № 1;

2. СУ „Христо Ботев“ – с. Чепинци, ул. „Просвета“ № 17;

3. ОУ „Христо Ботев“ – с. Елховец;

4. ДГ „Снежанка“ – гр. Рудозем, ул. „Стефан Стамболов“ № 10;

5. ДГ „Елица“ – с. Чепинци, ул. „Демокрация“ № 30;

6. ДГ „Дъга“ – с. Елховец;

7. ДГ „Мечо Пух“ – с. Пловдивци;

8. ДГ „Войкова лъка“ – с. Войкова лъка;

9. ДГ „Слънце“ – с. Рибница;

10. ДГ „Възраждане“ – гр. Рудозем, ул. „Васил Априлов“ № 13.


II. По отношение на паралелките с брой ученици под минималния норматив, но не по-малко от 10 ученици:

1. Дава съгласие, при спазване на условията на чл. 68 от Наредбата за финансирането на институциите в системата на предучилищното и училищното образование, да бъдат формирани следните паралелки:

1.1. СУ „Св. св. Кирил и Методий“ – гр. Рудозем:
· V „б“ клас – 16 ученици;

· VIII „б“ клас – 14 ученици;

· IX „а“ клас – 14 ученици;

· IX „в“ клас – 10 ученици;

· X „в“ клас – 15 ученици;

· XI „в“ клас – 12 ученици;

· XII „а“ клас – 15 ученици.

1.2. СУ „Христо Ботев“ – с. Чепинци:
· I клас – 15 ученици;

· VIII клас – 14 ученици;

· XI клас – 10 ученици.

1.3. ОУ „Христо Ботев“ – с. Елховец:
· III клас – 11 ученици;

· VII клас – 10 ученици.


2. Възлага на кмета на община Рудозем, в качеството му на представител на финансиращия орган, след представяне на мотивираните искания на директорите и изискуемите становища на началника на Регионално управление на образованието – Смолян, да предприеме необходимите действия по разрешаване формирането на паралелките по т. II.1 при условията и по реда на чл. 68 от Наредбата.


3. При наличие на нормативно установена необходимост от допълнително финансиране за паралелките по т. II.1, допълнителните средства да бъдат осигурени от бюджета на Община Рудозем в размер, определен съобразно чл. 68, ал. 4–7 от Наредбата за финансирането на институциите в системата на предучилищното и училищното образование.


III. По отношение на паралелките с по-малко от 10 ученици в ОУ „Христо Ботев“ – с. Елховец:

1. Общински съвет – Рудозем дава съгласие за осигуряване на допълнителни средства за обезпечаване на учебния процес за учебната 2026/2027 година за следните паралелки:

· I клас – 7 ученици;

· II клас – 6 ученици;

· IV клас – 9 ученици;

· V клас – 7 ученици;

· VI клас – 6 ученици.


2. Допълнителните средства по т. III.1 да бъдат осигурени от бюджета на Община Рудозем в размер не по-малък от минимално определения съгласно чл. 69, ал. 1 във връзка с чл. 68, ал. 4–7 от Наредбата за финансирането на институциите в системата на предучилищното и училищното образование.


IV. Възлага на кмета на община Рудозем да извърши всички последващи правни и фактически действия, необходими за изпълнение на настоящото решение.

